ȘTIRI… INFORMAȚII… EVENIMENTE… (XXX)

ȘTIRI… INFORMAȚII… EVENIMENTE… (XXX)

– S-A ÎNTÂMPLAT ÎN LUNA NOIEMBRIE –

2.11.1869 – S-a născut poeta Iulia Hasdeu, fiica scriitorului Bogdan Petriceicu Hasdeu („Lacrimile copilăriei”, „Prinţesa Papillon”, „Domnişoara Maussade”).

***

2.11.1950 – România a aderat la Convenţia cu privire la prevenirea şi reprimarea genocidului, adoptată de Adunarea Generală a ONU la 09.12.1948 şi intrată în vigoare la 12.01.1951.

***

6.11.1919 – S-a fondat, la Sighişoara, Partidul German din România. A funcţionat până în 1938.

***

6.11.1944 – S-a născut Ioan Robu, Arhiepiscop de Bucureşti şi Mitropolit romano-catolic, membru de onoare al Academiei Române.

***

7.11.1950 – A fost inaugurat Teatrul de Operetă din Bucureşti, actualul Teatru Naţional de Operetă „Ion Dacian”.

***

12.11.1871 – A fost inaugurată Uzina de gaz aerian de la Filaret, proiect al arhitectului francez Paul Gottereau.

***

12.11.1912 – S-a născut Emil Botta, poet, prozator, actor („Întunecatul april”, „Un dor fără spaţiu”) (m.24.07.1977).

***

12.11.1918 – Declaraţia de unire a Bucovinei cu România: „unirea necondiţionată şi pentru vecie a Bucovinei, în vechile ei hotare până la Ceremuş, Calacin şi Nistru, cu Regatul României”.

***

12.11.1959 – S-a deschis, la Belgrad, prima expoziţie industrială românească din perioada postbelică, organizată de Camera de Comerţ a României.

***

14.11.1932 – S-a născut regizorul Geo Saizescu („Un surâs în plină vară”, „Şantaj”).

***

14.11.1969 – A fost înfiinţată, la Bucureşti, Academia de Ştiinţe Agricole şi Silvice.

***

18.11.1874 – România a aderat la Convenţia internaţională pentru îmbunătăţirea soartei militarilor răniţi din armatele în campanie (Crucea Roşie), încheiată la 10/22.08.1864, la Geneva.

***

20.11.1921 – S-a născut Dinu Pillat, prozator şi istoric literar, fiul marelui poet Ion Pillat; a fost deţinut politic între anii 1959–1964 şi a fost implicat, alături de alţi intelectuali români în ceea ce istoria comunismului din România a consemnat drept „procesul Noica–Pillat”, ultimul mare proces politic din timpul regimului lui Gh. Gheorghiu Dej (studii de literatură „Dostoievski în conştiinţa literară românească”, „Romanul de senzaţie în literatura română din a doua jumătate a secolului al XIX–lea”) (m.05.12.1975).

***

22.11.1928 – A fost semnată, la Geneva, convenţia referitoare la expoziţiile internaţionale (erau stabilite principiile de clasificare, organizare şi funcţionare a acestor expoziţii); printre ţările semnatare se afla şi România.

***

22.11.1931 – A fost deschis, pentru public, Muzeul de Istorie a Bucureştiului, în fosta Casă Moruzi din Calea Victoriei, nr. 117; după o perioadă de peregrinări prin diferite sedii, din anul 1959, colecţiile muzeului sunt adăpostite în incinta Palatului Şuţu, iar din anul 1999, muzeul poartă denumirea de Muzeul Municipiului Bucureşti.

***

25.11.1867 – A intrat în vigoare prima Convenţie poştală a României, cea cu Rusia, conform căreia pe teritoriul României serviciul de poştă urma să fie efectuat numai de către poşta română, 25.11/7.12.

Contents